Kävin Turun pääkirjastossa. Silmääni pisti se, että kirjastotiloissa oli kolme näyttelyä, joita kaikkia yhdisti niiden propagoima vasemmistoliberalistinen maailmankuva (Setan näyttely, uutistorin rasismin vastainen näyttely ja yläkerran vähemmistönäyttely).

Tiedon jakaminen on luonnollisesti hyvä asia, mutta kirjaston näyttelyissä valittu ideologinen kanta – liberaali/vähemmistö hyvä, konservatiivi/enemmistö paha – tuli hyvin selväksi. Erityisesti uutistorin näyttelyä oli kuvitettu arvolatautuneilla sloganeilla.

Ironisena koin senkin, että rasisminäyttelyssä kritisoitiin rasismin käyttöä propagandavälineenä samalla, kun kirjasto itse käyttää sitä juuri niin, ”oikeiden” mielipiteiden levittämiseen.

Oikea tai väärä on katsojan silmässä, mutta ei-poliittista ei tällainen viestintä ainakaan ole. Kun näistä asioista käydään jatkuvaa yhteiskunnallista keskustelua, on tuskin kirjastollakaan hallussaan viimeistä sanaa aiheeseen.

Tällainen mustavalkoisiksi ismeiksi yksinkertaistaminen ei ole kunniaksi kirjastolaitokselle, jonka tärkein tehtävä on välittää tietoa, ei valmiiksi pureskeltuja ideologioita.

Kun puhumme rasismista ja vähemmistöjen oikeuksista tai niiden puuttumisesta, puhumme aina ihmisten ja ihmisryhmien välisistä konflikteista. Näiden konfliktien ymmärtämisessä ei yksipuinen uhri-syyllinen -kuvasto auta.

Jatkuu mainoksen jälkeen Mainos päättyy

Kirjastolta näkisinkin paljon mieluummin näyttelyn esimerkiksi sellaisista kirjoista, jotka auttavat ymmärtämään, miksi ristiriitoja ylipäätään syntyy ja miten niitä voidaan ratkaista useimpia osapuolia tyydyttävästi.

Naiiviin hyvä-paha -jaotteluun pohjautuvan ajattelun levittäminen ei ehkäise konflikteja vaan kärjistää niitä, mikä on nähtävissä yhteiskunnassamme tänäkin päivänä. Jos pelkkä ”pahojen” paheksuminen riittäisi rauhaan, ei maailmassa olisi ikinä käyty yhtään sotaa.

Kyseenalaista onkin, onko kaupunkilaisten yhteisillä varoilla pyörivän kirjaston oikeutettua toimia tietyn poliittisen suuntauksen propagandakanavana – sitä kun rahoittavat yhtä lailla myös arvokonservatiivitkin, joiden määrä ei vaikkapa vaalituloksesta arvattuna ole kaupungissamme mitätön.

Itse haluaisin kuitenkin etupäässä käydä poliittisesti neutraalissa kirjastossa, joka tarjoaa oikeaa sivistystä: tietoa ja erilaisia näkemyksiä, mutta ei helppoja ja yksipuolisia einestotuuksia.

Kirjaston pitäisi tarjota jotain kaikille, ei vain vasemmistoliberaaleille.